Jövőkép
A PTE Egyetemi Könyvtár és Tudásközpont 2020-ra hatékonyan működő könyvtári környezetben, a legmodernebb technológiára támaszkodva, magas színvonalú minőségi szolgáltatásokat nyújt a szaktudományos tájékozódás igényével fellépő valamennyi felhasználó számára, és e szolgáltatásokat dinamikus kommunikációval, teljesítménycentrikus megközelítéssel és erős marketing szemlélettel valósítja meg.
A Könyvtár megkerülhetetlen a tudományos munkák regisztrálásában, az egyetemen elvárt tudománymetriai adatszolgáltatás, és -elemzés szakértői központjává válik, továbbá a hivatkozásgyűjtés országos koordináló központja lesz. Munkatársaink az egyetemi tanszékekkel, intézetekkel és oktatókkal együttműködve részt vesznek a felhasználók kutatásmódszertani képzésében. Az oktatói munka aktív partnereiként az online tanagyagok összegyűjtésében, rendszerezésében, különböző adatbázisokba szervezésében működnek közre. Munkatársaink egy-egy tudományterületen, szakterületen differenciált, mély ismeretekkel rendelkeznek, így alkalmasak arra, hogy az oktatók elismert, egyenrangú partnerei legyenek a hallgatók tanulmányi munkájának segítésében.
Az információs technológia trendjei – a hibrid tanulási formák, az azonnali hozzáférés igénye, a felhő alapú technológiák bővülése, a közösségi média kiterjedt használata, a mobil eszközök alkalmazása – mindennapos gyakorlattá válnak. Alkalmazkodunk a lezajlóban levő könyvtár-informatikai paradigmaváltáshoz, és a legkorszerűbb könyvtári azonosító technológiákat a teljes egyetemi könyvtári hálózatban egységesen alkalmazzuk. A könyvtár gyorsan válaszol a megnövekedett mobil szolgáltatások iránti igényekre (mobil eszközről történő meghosszabbítás, előjegyzés, ajánlott olvasmányok megtalálása), 2020-ra tökéletesen működő mobil applikációval rendelkezünk. Így a korábban már bevezetett online szolgáltatások szélesebb köre áll az felhasználók rendelkezésére.
Egyre nagyobb igény mutatkozik a digitális referensz szolgáltatásokra, ezért a speciális szaktájékoztatási igények kielégítésére saját fejlesztésű tanulási, könyvtárhasználati, szakirodalmi útmutatókat, ún. research guide-okat, valamint irodalomkutatási, kutatásmódszertani segédleteket, prezentációkat osztunk meg honlapunkon. A digitális gyűjtemények és ezek szolgáltatásának jelentősége megnőtt, így könyvtárunk jól átgondolt stratégia mentén dolgozta ki erre vonatkozó koncepcióját, melyben kiemelt fontosságú az intézményi repozitórium szakszerű működtetése. A PTE Egyetemi Könyvtár és Tudásközpont az ország egyik nagy digitalizáló műhelye, amely minőségi szolgáltatásokat nyújt országszerte. Könyvkiadójának szerzői döntően az egyetem oktatói gárdájából kerülnek ki. Új tudományos kommunikációs modellek alakulnak ki, így a változó publikációs szokásokhoz is alkalmazkodunk.
Munkatársaink folyamatosan képezik magukat, az önképzés a könyvtárosi munka alapkövetelménye. Könyvtárunk magasan kvalifikált, motivált munkatársai – a folyamatos és személyre szabott szakmai továbbképzéseknek és a rendszeresen megtartott tréningeknek köszönhetően – megfelelnek az új elvárásoknak. A felhasználók az azonnal rendelkezésre álló információforrásokat részesítik előnyben, ezért a könyvtárosok is elérhetőek számos csatornán keresztül (közösségi portálok, e-mail, skype, chat, szükség szerint személyes találkozók formájában).
A könyvtár az olvasási szokások szakadatlan változása ellenére közösségi térként is szolgálja az olvasói igényeket; a fenntarthatóságra való törekvés jegyében „zöld könyvtárként” működik, amely többek között energia- és papírtakarékosságban is megnyilvánul.
A PTE Egyetemi Könyvtár és Tudásközpont 2020-ra az információ szolgáltatások dinamikus fejlesztésével, a hatékonyan működő munkaszervezet, a könyvtári tevékenységet segítő környezet, és információ-technológiai infrastruktúra kialakításának köszönhetően a magyarországi felsőoktatási könyvtárak élmezőnyében helyezkedik el.
 2014. szeptember 3.